Det Økonomiske og Sociale Udvalgs udtalelse om "Forslag til Europa-Parlamentets og Rådets forordning om ændring af Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71"

(2000/C 367/05)

Rådet besluttede den 5. juli 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede José Isaías Rodríguez García Caro til ordfører. Sektionen vedtog sin udtalelse den 12. september 2000.

Det Økonomiske og Sociale Udvalg vedtog på sin 375. plenarforsamling af 20.-21. september 2000, mødet den 20. september, enstemmigt følgende udtalelse.

1. Indledning

1.1. Forordning (EØF) nr. 1408/71 er ofte blevet ændret for at holde trit med udviklingen i de nationale socialsikringsordninger (ændringer af lovgivningen, bilaterale aftaler) og på EU-plan (EF-Domstolens afgørelser). Derfor må der jævnligt fremsættes forslag til ændringer, som det, ØSU nu høres om.

1.2. Forordning (EØF) nr.574/72, der indeholder bestemmelser om anvendelsen af forordning (EØF) nr. 1408/71, ændres tilsvarende som følge af ændringer af grundforordningen eller af national eller EU-lovgivning.

1.3. Alle disse ændringer medfører stadig mere komplicerede bestemmelser om anvendelsen af de sociale sikringsordninger på arbejdstagere og deres familiemedlemmer, der flytter inden for EU. Dermed bliver denne forordning, som har til formål at fremme arbejdstagernes mobilitet uden at begrænse deres rettigheder på socialsikringsområdet, stadig mere kompliceret. Selvom der til stadighed fyldes nye bestemmelser på, bliver der ikke foretaget nogen forenkling eller beskæring af indholdet.

1.4. Ud over den nødvendige tilpasning af forordning (EØF) nr. 1408/71 til den nye virkelighed bør man således arbejde effektivt på en revision og forenkling af den gennem vedtagelse af forslaget til forordning om koordinering af de sociale sikringsordninger, som Rådet og Europa-Parlamentet har fremlagt, og som ØSU afgav en generelt positiv udtalelse om på plenarforsamlingen i januar 2000(1).

2. Generelle bemærkninger

2.1. Det foreliggende forslag om ændring vedrører som sagt både forordning (EØF) nr. 1408/71 og gennemførelsesforordningen (EØF) nr.574/72. ØSU støtter i det store og hele forslaget, da der er tale om ændringer, som medlemsstaterne udtrykkeligt har anmodet om, eller som tager hensyn til EF-Domstolens retspraksis og til udviklingen i EU.

2.2. Ikke desto mindre mener ØSU, at Rådet og Parlamentet indtrængende må opfordres til at forenkle og forbedre de gældende forordninger så hurtigt og effektivt som muligt. Behandlingen af forslaget til forordning om koordinering af de sociale sikringsordninger(2) bør færdiggøres i begge institutioner, således at den forordning, der nu ændres, inden for rimelig tid kan foreligge i en enklere og mere tidssvarende form.

2.3. Det er første gang, at der foretages en ændring af de nævnte forordninger efter proceduren for fælles beslutningstagning. Denne procedure kan indebære ændringer af de forelagte forslag, hvilket vil sige, at ØSU afgiver udtalelse om et forslag, som senere i proceduren for fælles beslutningstagning ændres gennemgribende. ØSU bør deltage og kunne afgive sin udtalelse på et realistisk grundlag, og det er derfor nødvendigt at få afklaret, hvorledes ØSU's rådgivende rolle kan indpasses i denne procedure.

3. Særlige bemærkninger

3.1. Forordning (EØF) nr.1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet.

3.1.1. Ved artikel 1 i forslaget ændres bilag IV og VI i den gældende forordning. Ændringerne anføres i bilaget til den foreslåede nye forordning.

3.1.2. I bilag IV, del C (beregning af ydelserne efter artikel 46, stk. 2) ændres afsnit E "Frankrig", således at der ikke længere skal foretages dobbeltberegning af pensions- og efterladte ydelser som fastsat i artikel 46, stk. 2.

ØSU mener, at ændringen forenkler og forbedrer sagsbehandlingen, idet overflødige procedurer afskaffes.

3.1.3. I bilag VI (særregler for anvendelsen i visse medlemsstater) ændres afsnit E "Frankrig". Punkt 3 ændres for at gøre det lettere for såvel franske arbejdstagere i udlandet og statsborgere fra andre medlemsstater frivilligt at tilslutte sig en fransk tillægspensionsordning. Punkt 5 ændres således, at det ud over grundordningerne for selvstændige erhvervsdrivendes alderdomsforsikring kommer til at omfatte tillægsordningerne for arbejdstagere. Der indsættes et punkt 9, hvorved den franske lovgivning, som finder anvendelse på en arbejdstager, kommer til at omfatte både grundordninger og de tillægspensionsordninger, som den pågældende har været omfattet af.

ØSU mener, at de foreslåede ændringer vil bidrage til at fjerne barrierer for arbejdstagernes mobilitet og tilpasse forordningen til det franske socialsikringssystem, som det ser ud i dag.

Det bemærkes, at der i den spanske udgave er en fejl i det nye punkt 9, hvor der skulle stå "A los efectos del capítulo 3 del título III" (ved anvendelsen af afsnit III, kapitel 3) i stedet for "...del título III del capítulo 3" (afsnit III i kapitel 3).

3.1.4. I bilag VI, afsnit K "Østrig" indsættes et nyt punkt 7 for at præcisere, at den særlige understøttelse i henhold til "Sonderunterstützungsgesetz" (SUG) af 30. november 1973 betragtes som en alderspension ved anvendelsen af afsnit III, kapitel 3, i forordning (EØF) nr. 1408/71.

Det påpeges, at der (i den spanske og danske udgave) i afsnit III, punkt 2, i begrundelsen henvises til litra d) og e) vedrørende henholdsvis Østrig og Sverige, mens der i bilaget til det foreliggende forslag henvises til litra b) og c). Kommissionen bedes rette denne fejl.

3.1.5. I bilag VI, afsnit N "Sverige", ændres punkt 1, hvorved den svenske forældreydelse ikke længere betragtes som en sygdoms- eller moderskabsydelse (artikel 18, stk. 1), men som en familieydelse (artikel 72).

Ændringen sker i lyset af EF-Domstolens afgørelse fra juni 1998 (Kuusijärvi-sagen), hvor det slås fast, at den svenske forældreydelse er at betragte som en familieydelse.

3.2. Rådets forordning (EØF) nr. 574/72 om regler til gennemførelse af forordning (EØF) nr. 1408/71.

3.2.1. I artikel 2 i forslaget ændres tre artikler i forordning (EØF) nr. 574/72.

3.2.2. Artikel 34, stk. 5, ændres for så vidt angår bestemmelsen om, at de kompetente myndigheder i en medlemsstat skal refundere udgifter afholdt under et ophold i en anden medlemsstat. Formålet er at skelne mellem tilfælde, hvor der i den nationale lovgivning er fastsat refusionssatser (stk. 4), og tilfælde, hvor sådanne satser ikke findes (stk. 5).

Desuden rettes nogle sproglige fejl i den engelske og svenske udgave.

3.2.3. Artikel 93, stk. 1, ændres som følge af medtagelsen af studerende i forordning (EØF) nr. 1408/71 (forordning (EF) nr. 307/99 af 8. februar om udvidelse af det saglige anvendelsesområde og personkredsen for forordningerne (EØF) nr. 1408/71 og 574/72). Forordning 307/99 indsatte to nye artikler, nemlig artikel 34a med særlige bestemmelser og artikel 34b med fælles bestemmelser, og ophævede artikel 22c.

Kommissionen foreslår at rette henvisningerne i forordning (EØF) nr. 574/72 til ovennævnte artikler. Rettelsen vedrører refusion af naturalydelse i forbindelse med sygdom og barsel.

3.2.4. Artikel 107, stk. 1, om valutaomregning ændres efter bortfaldet af Det Europæiske Monetære System, idet fastsættelsen af referencekurserne for euroen nu påhviler Den Europæiske Centralbank.

4. Konklusioner

4.1. ØSU bifalder forslaget til ændring af begge forordninger.

4.2. I tilfælde som dette, hvor forslaget behandles efter proceduren for fælles beslutningstagning, bør ØSU's rådgivende rolle indpasses på en sådan måde, at ØSU får mulighed for at afgive udtalelse om de ændringer, der foretages i løbet af proceduren.

Bruxelles, den 20. september 2000.

Beatrice Rangoni Machiavelli

Formand for

Det Økonomiske og Sociale Udvalg

(1) EFT C 75 af 15.3.2000.

(2) EFT C 38 af 12.2.1999, s. 10.